Elton Jantjies-saak ‘op professionele wyse hanteer’Elton Jantjies. Foto: Geoff Caddick/AFP. “Die situasie is op ŉ professionele wyse hanteer en as ŉ span verstaan ons waar ons fokus moet wees.” Só het Springbok-hulpafrigter Deon Davids Maandag gereageer op vrae oor Elton Jantjies wat terug Suid-Afrika toe gestuur is in aanloop tot die Springbokke se toets teen Argentinië. Jantjies en Zeenat Simjee, die Springbokke se dieetkundige, is teruggestuur Suid-Afrika toe na bewerings van ŉ verhouding tussen die twee. Volgens berigte het Jantjies, wat getroud is met drie kinders, en Simjee verlede maand tyd saam by ŉ gastehuis deurgebring toe die Springbokke in Mbombela was om teen Nieu-Seeland te speel. “Ek kan jou verseker dat dit vir ons almal in hierdie groep ŉ groot eer en ŉ voorreg is om deel te wees van die Springbokspan en ons verstaan dat ons die hele Suid-Afrika verteenwoordig. “Om dit te doen kom met ŉ klomp verantwoordelikheid en daardie verantwoordelikheid word natuurlik weerspieël in die eed wat die spelers aflê en dit waarvoor ons staan,” het Davids in reaksie op vrae oor die aangeleentheid gesê. Die Suid-Afrikaanse Rugbyunie (Saru) het vroeër in ŉ verklaring gesê hy is bewus van die berigte rakende Jantjies en Simjee. “Geen spanprotokolle is oortree nie, maar die individue keer terug na Suid-Afrika om aandag te gee aan hierdie persoonlike gerugte en om enige afleidings uit te skakel in die span se voorbereiding vir die toets teen Argentinië.” Die Springbokke speel Saterdag teen Argentinië. Jantjies was ook in Mei vanjaar in die nuus toe hy aangekeer is kort nadat hy op ŉ vlug van die Emirates‑lugredery van Turkye in Suid-Afrika aangekom het. Bemanningslede het tydens die vlug klagtes oor ŉ passasier in besigheidsklas ontvang wat ander passasiers en bemanningslede glo gevloek het. Jantjies het glo ook ŉ TV-skerm en gloeilamp aan boord van die vliegtuig gebreek toe hy beveel is om na sy sitplek terug te keer. Dít nadat hy glo ŉ glas in die besigheidsklas-uitstrekgebied gebreek het. Die losskakel het glo sy vinger in die proses met die gebreekte glas gesny. Die klag van kwaadwillige saakbeskadiging en oortreding van die Lugvaartwet teen Jantjies is egter later teruggetrek nadat die partye buite die hof geskik het.